CELEX: 32020D0534
Language: hr
Date: 2020-04-16 00:00:00
Title: Provedbena odluka Komisije (EU) 2020/534 оd 16. travnja 2020. o obustavi razmatranja zahtjevâ za članstvo u postojećim europskim referentnim mrežama (Tekst značajan za EGP)

17.4.2020   
               
               
                  HR
               
               
                  Službeni list Europske unije
               
               
                  L 119/18
               
            
         PROVEDBENA ODLUKA KOMISIJE (EU) 2020/534
         оd 16. travnja 2020.
         o obustavi razmatranja zahtjevâ za članstvo u postojećim europskim referentnim mrežama
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2011/24/EU Europskog parlamenta i Vijeća od 9. ožujka 2011. o primjeni prava pacijenata u prekograničnoj zdravstvenoj skrbi (1), a posebno njezin članak 12. stavak 4. točke (b) i (c),
         budući da:
         
                     (1)
                  
                  
                     Provedbenom odlukom Komisije 2014/287/EU (2) određeni su kriteriji za osnivanje i ocjenjivanje europskih referentnih mreža („mreže”) i njihovih članova te za olakšavanje razmjene informacija i stručnih spoznaja u vezi s osnivanjem i ocjenjivanjem tih mreža. U članku 6. te odluke države članice pozivaju se da uspostave odbor država članica koji odlučuje o odobravanju prijedloga za osnivanje i ukidanje mreža te predloženih članova. Države članice uspostavile su odbor država članica koji je potom u prosincu 2016. odobrio 23 mreže te još jednu u veljači 2017. Sve mreže počele su djelovati 2017.
                  
               
                     (2)
                  
                  
                     Provedbenom odlukom Komisije (EU) 2019/1269 (3)izmijenjena je Provedbena odluka 2014/287/EU i uvedeni su, među ostalim, koncept odbora svake pojedine mreže te rokovi u kojima ti odbori moraju dati nacrt mišljenja i konačno mišljenje o zahtjevima za članstvo.
                  
               
                     (3)
                  
                  
                     Člankom 8. Provedbene odluke 2014/287/EU utvrđen je postupak podnošenja zahtjeva za članstvo u postojećim mrežama, uključujući posebne rokove koje moraju poštovati odbori mreža i pružatelji zdravstvene zaštite koji podnose zahtjev.
                  
               
                     (4)
                  
                  
                     Poziv na podnošenje zahtjeva za članstvo u postojećim mrežama objavljen je 2019. i u tijeku je procjena pristiglih zahtjeva.
                  
               
                     (5)
                  
                  
                     Pružatelji zdravstvene zaštite i zdravstveni djelatnici u Uniji sve su svoje napore posvetili rješavanju krize u pogledu javnog zdravlja koja je u tijeku zbog pandemije virusa COVID-19. U nizu zahtjeva različitih odbora mreža Komisiji je skrenuta pozornost na činjenicu da zbog tih izvanrednih okolnosti ni odbori ni podnositelji zahtjeva ne mogu ispuniti rokove iz članka 8. Provedbene odluke 2014/287/EU.
                  
               
                     (6)
                  
                  
                     Kako bi se omogućio nastavak postupka procjene kad izvanredne okolnosti povezane s tom kriznom situacijom u pogledu javnog zdravlja prestanu postojati, razmatranje zahtjevâ za članstvo u postojećim mrežama koje je bilo u tijeku 31. ožujka 2020. trebalo bi obustaviti od 1. travnja 2020. do 31. kolovoza 2020. U cilju potpune transparentnosti, službe Komisije trebale bi o toj obustavi i razlozima za nju obavijestiti sve odbore mreža, podnositelje zahtjeva i države članice.
                  
               
                     (7)
                  
                  
                     Kako bi se smanjila nesigurnost oko zahtjeva koji su tijekom pandemije ostali neriješeni, ova bi Odluka trebala stupiti na snagu sljedećeg dana od dana objave.
                  
               
                     (8)
                  
                  
                     Radi pravne sigurnosti trebala bi se primjenjivati retroaktivno od 1. travnja 2020.
                  
               
                     (9)
                  
                  
                     Mjera predviđena ovom Odlukom u skladu je s mišljenjem odbora osnovanog na temelju članka 16. Direktive 2011/24/EU,
                  
               DONIJELA JE OVU ODLUKU:
         
            Članak 1.
            Razmatranje zahtjevâ za članstvo u postojećim europskim referentnim mrežama koje je bilo u tijeku 31. ožujka 2020. obustavlja se od 1. travnja 2020. do 31. kolovoza 2020.
         
         
            Članak 2.
            Ova Odluka stupa na snagu sljedećeg dana od dana objave u Službenom listu Europske unije.
            Primjenjuje se od 1. travnja 2020.
         
         
            Sastavljeno u Bruxellesu 16. travnja 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 88, 4.4.2011., str. 45.
         
         
            (2)  Provedbena odluka Komisije 2014/287/EU оd 10. ožujka 2014. o određivanju kriterija za osnivanje i ocjenjivanje europskih referentnih mreža i njihovih članova te za olakšavanje razmjene informacija i stručnih spoznaja u vezi s osnivanjem i ocjenjivanjem tih mreža (SL L 147, 17.5.2014., str. 79.).
         
            (3)  Provedbena odluka Komisije (EU) 2019/1269 оd 26. srpnja 2019. o izmjeni Provedbene odluke 2014/287/EU o određivanju kriterija za osnivanje i ocjenjivanje europskih referentnih mreža i njihovih članova te za olakšavanje razmjene informacija i stručnih spoznaja u vezi s osnivanjem i ocjenjivanjem tih mreža (SL L 200, 29.7.2019., str. 35.).